All toppfotballaktivitet stopper i første omgang til 15. april 2020. Dette innebærer at alle planlagte kamper i Toppserien, Eliteserien, 1. divisjon kvinner, OBOS-ligaen, PostNord-ligaen, Norsk-Tipping ligaen, NM kamper og treningskamper utsettes til etter 15. april.

Offisielle kamper vil tidligst starte opp igjen første helgen i mai.

Norges Fotballforbund (NFF) er i tett dialog med myndighetene og vil sammen med Toppfotball Kvinner (TFK), Norsk Toppfotball og Divisjonsforeningen (DF) følge utviklingen tett fremover. Ytterligere tiltak og utsettelser kan ikke utelukkes under gjeldende situasjon.

Målet er fortsatt at både serier og norgesmesterskap skal gjennomføres. Hvordan må en komme tilbake til senere.

Fotballen er en viktig samfunnsaktør og er sitt ansvar bevisst. Hensynet til liv og helse er altoverskyggende.

Dette betyr det for Rosenborg

I tillegg til at treningskampen mot Kristiansund på lørdag er avlyst, meldte også helseminister Bent Høie at all trening stanses.

Rosenborg trente som vanlig på Lerkendal torsdag formiddag, men har nå bestemt seg for å gi spillerne fri de neste dagene.

Vi vil fortløpende komme med informasjon om kamper, billetter og sesongkort så raskt vi har noe håndfast å melde.

Har du likevel noe du lurer på nå: Send en e-post til [email protected]



